**Notă informativă**

**la proiectul Hotărîrii Guvernului cu privire la aprobarea Regulamentului de organizare și funcționare a Institutului de Standardizare din Moldova**

Inițiativa de elaborare a proiectului de Hotărîre de Guvern reiese din angajamentele asumate în art. 173 din Acordul de Asociere RM-UE care prevede că ”*Republica Moldova trebuie să implementeze reformele administrativă şi instituțională care sunt necesare pentru asigurarea unui sistem efectiv şi transparent*”.

Totodată, proiectul de Hotărîre de Guvern a fost elaborat în vederea realizării Planului național de acțiuni pentru implementarea Acordului de Asociere RM-UE, aprobat prin Hotărîrea Guvernului nr. 808 din 07.10.2014 și anume ” *Punerea în aplicare a Legii cu privire la standardizarea națională*” și a Planului de acțiuni a Ministerului Economiei pentru anul 2016 aprobat prin ordinul nr. 8 din 01.02.2016, precum și Foii de parcurs privind agenda de reforme prioritare, elaborată de Guvernul Republicii Moldova.

În același timp, proiectul hotărîrii Guvernului cu privire la aprobarea Regulamentului de organizare și funcționare a Institutului de Standardizare din Moldova este elaborat în scopul realizării art. 5 alin. (4) din Legea nr. 20 din 04.03.2016 cu privire la standardizarea.

La moment, Regulamentul de organizare și funcționare a Institutului Național de Standardizare (denumire veche a Institutului) este aprobat prin Hotărîrea de Guvern nr. 996 din 27.12.2012 privind unele măsuri de reformare a sistemului infrastructurii calității. Hotărîrea în cauză a fost elaborată în scopul creării instituțiilor publice noi (Institutul Național de Metrologie și Institutul Național de Standardizare), precum și reorganizării prin contopire a Întreprinderii de Stat ”Institutul Național de Standardizare și Metrologie” în ”Centrul de Metrologie Aplicată și Certificare”. În esență, Hotărîrea stabilește măsurile de reformare a sistemului infrastructurii calității, iar regulamentele instituțiilor publice ar fi oportun să fie aprobate separat, deoarece aceste instituții au domenii de activitate diferite.

Aprobarea Regulamentului Institutului de Standardizare din Moldova (în continuare - ISM) printr-o hotărîre de Guvern separată va permite crearea și gestionarea mai eficientă a documentelor sale statutare, precum și identificarea mai simplă a ISM în cadrul organizațiilor de standardizare europene, internaționale și regionale ca entitate independentă și recunoscută de Guvernul Republicii Moldova, avînd propriul pachet de acte de constituire.

Aprobarea cadrului legislativ nou armonizat cu normele europene și anume a Legii cu privire la standardizarea națională nr. 20 din 04 martie 2016, elaborarea noului Regulament de organizare și funcționare a ISM prin hotărîre de Guvern separată va asigura o divizare clară și uniformitatea aplicării cadrului de reglementare în domeniul standardizării, contribuind la funcționarea eficientă și durabilă a instituției publice ISM.

Diferențele dintre Regulamentul ISM și Regulamentul Institutului Național de Standardizare (care este în vigoare la momentul dat) se referă la:

- funcțiile realizate de către ISM - au fost modificate și ajustate în conformitate cu regulile și practicile Uniunii Europene și care au fost stabilite în Legea cu privire la standardizarea națională nr. 20 din 04 martie 2016;

- schimbarea denumirii instituției publice - din INS în ISM pentru o identificare mai eficientă a organismului național de standardizare pe plan european și internațional, avînd în vedere faptul că acesta reprezintă Republica Moldova în calitate de membru la organizațiile europene, interstatale și internaționale;

- schimbarea denumirii standardelor adoptate și aprobate de către organismul național de standardizare și identificate cu sigla SM – în standarde moldovenești.

Regulamentul ISM stabilește aspectele ce țin de cooperarea cu organizațiile de profil pe plan european și interstatal și nu numai pe plan internațional.

Totodată, Regulamentul ISM prezintă într-o manieră uniformizată termenii aplicați, ajustați noului cadru legislativ aprobat.

Concomitent, în contextul aducerii în concordanță a actelor normative cu prevederile Legii cu privire la standardizarea națională nr. 20 din 04 martie 2016 se propune să fie modificate și completate:

* Hotărîrea Guvernului nr. 690 din 13.11.2009 pentru aprobarea Regulamentului privind organizarea şi funcţionarea Ministerului Economiei, structurii şi efectivului-limită ale aparatului central al acestuia, în partea ce ține de schimbarea denumirii instituției publice în Institutul de Standardizare din Moldova și ce ține de standardele adoptate și aprobate de către organismul național de standardizare care vor fi denumite standarde moldovenești;
* Hotărîrea Guvernului nr. 996 din 27.12.2012 privind unele măsuri de reformare a sistemului infrastructurii calității, în partea ce ține de schimbarea denumirii instituției publice în Institutul de Standardizare din Moldova și de abrogare a Anexei nr. 2 care aprobă Regulamentul de organizare și funcționare a Institutului Național de Standardizare, deoarece acesta urmează a fi aprobat prin hotărîre de Guvern separată;
* Hotărîrea Guvernului nr. 743 din 11.06.2002 cu privire la salarizarea angajaţilor din unităţile cu autonomie financiară va fi completată cu poziția instituția publică ”Institutul de Standardizare din Moldova”;
* Hotărîrea Guvernului nr. 454 din 24.03.2008 cu privire la optimizarea participării organelor centrale de specialitate ale administrației publice, precum și a altor autorități administrative centrale la executarea angajamentelor asumate față de organizațiile internaționale, care se completează cu organizațiile europene și internaționale Comitetul European de Standardizare în Electrotehnică (CENELEC), Institutul European de Standardizare în telecomunicații (ETSI) și Comisia Electrotehnică Internațională (IEC). În conformitate cu art. 18, alin. (4) din Legea nr. 20 din 04.03.2016 cu privire la standardizarea națională, organismul național de standardizare reprezintă Republica Moldova în calitate de membru la aceste organizații europene și internaționale. Obligația de aderare la organizațiile de standardizare reiese din angajamentele asumate în art. 173 pct. 5 al Acordului de Asociere ”*În vederea integrării sistemului său de standardizare, Republica Moldova trebuie să îndeplinească progresiv condițiile de membru cu drepturi depline în cadrul Organizațiilor Europene de Standardizare*”. Cotizațiile la aceste organizații se achită din bugetul de stat în conformitate cu Strategia Sectorială de Cheltuieli în domeniul infrastructurii calității și protecției consumatorilor, care se aprobă anual. În scopul asigurării stabilității achitării cotizațiilor la aceste organizații se propune includerea acestora în Anexa nr. 2 litera a) a Hotărîrii Guvernului nr. 454 din 24.03.2008.

Reieșind din cele menționate considerăm necesar aprobarea proiectului de hotărîre de Guvern cu privire la aprobarea Regulamentului de organizare și funcționare a Institutului de Standardizare din Moldova, în scopul asigurării funcționării eficiente și durabile a acestei instituții publice.

**Viceprim-ministru,**

**Ministru Octavian CALMÎC**